b'\n_START_ARTICLE_\nDalag\n_START_SECTION_\nKatangian\n_START_PARAGRAPH_\nAng dalag ay isang isdang karniboro o kumakain ng karne o laman ng kapwa isda at mga hipon, maging mga palaka, insekto, linta, at bulate. Pati daga ay kasama sa diyeta ng isang dalag. Ito ang dahilan kung bakit gustung-gusto nila sa magugubat at mabababaw na parte ng tubig dahil dito sila nakakahanap ng kanilang pagkain. Ang dalag ay may kakayahang matulog na pansamantala (hibernate) sa putikang may bahagya lamang na antas ng tubig. Kaya din nilang gumapang sa katihan at kayang mabuhay ng ilang araw kahit walang tubig sa lupa. Madalas ding mamahay ang mga dalag sa mga pilapil, kanal at estero. Kinakatakutan ng mga mangingisda ang mga dalag kapag ito ay may mga inakay (mga fingerling) sapagkat nangangagat ang inahing dalag, na mayroong mga matatalas na mga ngipin at kayang sugatan ang mga hayop at mga tao. Sa ngayon, sinasabing ang dalag ay kasama na sa mga nanganganib na mga isda sa Pilipinas, dahil sa walang tigil ang panghuhuli nito na karaniwang ginagamit ng paraang pangunguryente. Ang iba namang tao ay kusang pinapatay ang dalag lalo na yung mga nahuhuli sa loob ng palaisdaan, sapagkat itinuturing nila itong salot, na nanginginain ng mga maliliit na itlog, semilya at inakay ng iba pang isda.\n_START_SECTION_\nSukat at uri\n_START_PARAGRAPH_\nLumalaki ang dalag na umaabot ang timbang hangang sa tatlong kilo, bagamat may mga nagsasabi na may nahuhuling dalag na may bigat na limang kilo. Ang tawag sa maliit na dalag ay bakuli. Sa lawa ng Laguna, may tatlong uri ng dalag: ang maitim na dalag, ang malakape, at ang albino (mapuputing lahi ng dalag). Magaganda ang kulay ng inakay ng dalag dahil ang kulay nila ay pula o mala-dalandan. Ayon sa mga magsasaka at mangingisda, mababagsik ang mga malalaki at maiitim na dalag, samantalang ang mapuputing dalag o kulay kape ay sinasabing mga mahihinang uri.\n_START_SECTION_\nParaan ng paghuli\n_START_PARAGRAPH_\nMadaling hulihin ang dalag. Sa pamamagitan ng bingwit, biwas, kitang o karyoka (mga panghuling gumagamit ng kawil o sima) na pinapainan ng kulisap, bulati o palaka. Agad na sinasakmal nila ang mga pain. Madaling madala ang mga matatalinong dalag kapag nahuli at nagawang makawala sa bitag, hindi na sila muling pahuhuli. Maaari din silang hulihin sa pamamagitan ng lambat o pante, subalit mayroong gumagamit ng 12 boltaheng baterya ng kotse upang kuryentihin ang mga ito. Ang huling pamamaraan ay ipinagbabawal ng batas sapagkat nakamamatay rin ang pangunguryente ng mga itlog at maliliit na dalag.'